Na osnovi članka 14. Zakona o proračunu („Narodne novine“ broj 87/08, 136/12, 15/15) i članka 20. Statuta Općine Tinjan (''Službene novine Općine Tinjan'' 04/17-pročišćeni tekst, 3/20, 3/21, 2/22), Općinsko vijeće Općine Tinjan na sjednici održanoj dana 22. prosinca 2022. godine, donijelo je

**ODLUKU O IZVRŠAVANJU PRORAČUNA**

**OPĆINE TINJAN ZA 2023. GODINU**

**Članak 1.**

Ovom se Odlukom uređuje struktura prihoda i primitaka, rashoda i izdataka Proračuna Općine Tinjan za 2023. godinu (u daljnjem tekstu: Proračun), njegovo izvršavanje, opseg zaduživanja i davanja jamstava, upravljanje dugom, financijskom i nefinancijskom imovinom, prava i obveze korisnika proračunskih sredstava, ovlasti općinskog načelnika te druga pitanja u svezi sa izvršavanjem Proračuna.

**Članak 2.**

Proračun se donosi i izvršava u skladu s načelima jedinstva i točnosti proračuna, jedne godine, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti.

**Članak 3.**

Proračun se sastoji od općeg i posebnog dijela te plana razvojnih programa.

Opći dio Proračuna sadrži Račun prihoda i rashoda i Račun financiranja.

Račun prihoda i rashoda Proračuna sastoji se od prihoda i rashoda prema ekonomskoj klasifikaciji.

U prihodima su iskazani svi porezni i neporezni prihodi i prihodi od prodaje nefinancijske imovine.

U rashodima su iskazani su iskazani rashodi za zaposlene, materijalni rashodi, financijski rashodi, subvencije, pomoći dane unutar općeg proračuna, naknade građanstvu i kućanstvima, ostali rashodi i rashodi za nabavu nefinancijske imovine.

U Računu financiranja iskazani su primici od financijske imovine i zaduživanja te svi izdaci za financijsku imovinu i otplatu kredita i zajmova.

Posebni dio Proračuna sastoji se od plana rashoda i izdataka korisnika proračunskih sredstava iskazanih po vrstama, raspoređenih u programe koji se sastoje od aktivnosti i projekata.

Plan razvojnih programa je dokument, sastavljen za trogodišnje razdoblje, koji sadrži ciljeve i prioritete razvoja Općine povezane s programskom i organizacijskom klasifikacijom Proračuna.

**Članak 4.**

Općinski načelnik je odgovoran za zakonito i pravilno planiranje i izvršavanje Proračuna.

Odgovornost za izvršavanje Proračuna u smislu stavka 1. ovog članka podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava te za utvrđivanje prava naplate i izdavanje naloga za naplatu u korist proračunskih sredstava.

**Članak 5.**

Jedinstveni upravni odjel Općine odgovoran je za potpunu i pravodobnu naplatu prihoda i primitaka iz svoje nadležnosti, za njihovu uplatu u Proračun i za izvršavanje svih rashoda i izdataka u skladu sa planiranim namjenama.

**Članak 6.**

Prihodi Proračuna uplaćuju se u Proračun u skladu sa zakonom, drugim propisima i aktima neovisno o visini prihoda planiranih u Proračunu.

Prihodi i primici uplaćeni u Proračun do kraja tekuće godine prihod su Proračuna tekuće godine.

**Članak 7.**

Namjenski prihodi i primici proračuna jesu pomoći, donacije, prihodi za posebne namjene, prihodi od prodaje ili zamjene imovine u vlasništvu Općine, naknade s naslova osiguranja i namjenski primici od zaduživanja i prodaje dionica i udjela.

Prihodi i primici iz stavka 1. ovoga članka uplaćuju se u Proračun.

**Članak 8.**

Namjenski prihodi i primici koji nisu iskorišteni u prethodnoj godini prenose se u proračun za tekuću proračunsku godinu.

Ako su namjenski prihodi i primici uplaćeni u nižem opsegu nego što je iskazano u Proračunu, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćene i prenesene, a manje planirane pomoći, donacije i prihodi za posebne namjene namjenski primici od zaduživanja mogu se izvršavati iznad iznosa utvrđenih Proračunom, a do visine uplaćenih, odnosno prenesenih sredstava.

**Članak 9.**

Pogrešno ili više uplaćeni prihodi u Proračun tekuće ili prethodnih godina, vraćaju se uplatiteljima na teret Proračuna tekuće godine.

**Članak 10.**

Općinski načelnik može odobriti preraspodjelu sredstava najviše do 5% rashoda i izdataka na proračunskoj stavci donesenoj od strane Općinskog vijeća.

Općinski načelnik o preraspodjelama izvještava Općinsko vijeće prilikom donošenja polugodišnjeg i godišnjeg izvještaja o izvršenju Proračuna.

**Članak 11.**

Za nepredviđene namjene za koje u Proračunu nisu osigurana sredstva ili nisu osigurana dostatna sredstva, jer ih pri planiranju nije bilo moguće predvidjeti te za druge nepredviđene rashode, koristiti će se proračunska zaliha u visini od 5.000,00 za 2023.godinu.

O korištenju proračunske zalihe odlučuje Općinski načelnik o čemu izvještava Općinsko vijeće prilikom donošenja polugodišnjeg i godišnjeg izvještaja o izvršenju Proračuna.

**Članak 12.**

Svaki rashod i izdatak iz Proračuna temelji se na vjerodostojnoj knjigovodstvenoj ispravi kojom se dokazuje obveza plaćanja.

Općinski načelnik mora provjeriti i potpisati pravni temelj i visinu nastale obveze koja proizlazi iz knjigovodstvene isprave.

**Članak 13.**

Imovinu čine financijska i nefinancijska imovina kojom upravlja Općinski načelnik u skladu s posebnim propisima i Statutom Općine.

Sredstva za održavanje i osiguranje dugotrajne nefinancijske imovine osigurana su u Proračunu.

**Članak 14.**

Općina Tinjan može se zadužiti uzimanjem kredita, zajmova i izdavanjem vrijednosnih papira, u skladu sa zakonom i pozitivnim propisima.

**Članak 15.**

Jedinstveni upravni odjel izrađuje i dostavlja Općinskom načelniku polugodišnji i godišnji izvještaj o izvršenju Proračuna u rokovima propisanim Zakonom o proračunu.

Općinski načelnik podnosi polugodišnji i godišnji izvještaj o izvršenju Proračuna Općinskom vijeću u rokovima propisanim Zakonom o proračunu.

**Članak 16.**

Proračun se izvršava u skladu sa raspoloživim sredstvima i dospjelim obvezama u razdoblju od 01. siječnja do 31. prosinca 2023.godine.

Rashodi Proračuna za koje je obveza nastala u 2023. godini rashodi su proračuna za 2023. godinu neovisno o plaćanju.

**Članak 17.**

Odluka o izvršavanju Proračuna Općine Tinjan za 2023. godinu stupa na snagu osmog dana od dana objave u Službenim novinama Općine Tinjan, a primjenjuje se od 01.01.2023.godine.

KLASA: 400-08/21-01/3

URBROJ: 2163-37-02-02-22-2

Tinjan, 22.12.2022.godine.

OPĆINSKO VIJEĆE OPĆINE TINJAN

Predsjednik Općinskog vijeća

Igor Antolović v.r.